C 27/4
BG
Официален вестник на Европейския съюз
19.1.2022 г.
III (Подготвителни актове)
ЕВРОПЕЙСКА ЦЕНТРАЛНА БАНКА СТАНОВИЩЕ НА ЕВРОПЕЙСКАТА ЦЕНТРАЛНА БАНКА от 5 ноември 2021 година относно предложение за регламент относно европейските зелени облигации (CON/2021/30) (2022/C 27/04)
Въведение и правно основание На 14 октомври 2021 г.
Европейската централна банка (ЕЦБ) получи искане от Европейския парламент за становище относно предложение за регламент на Европейския парламент и на Съвета относно европейските екосъобразни облигации (1) (наричан по-долу „предложеният регламент“).
ЕЦБ е компетентна да даде становище на основание член 127, параграф 4 и член 282, параграф 5 от Договора за функционирането на Европейския съюз, тъй като предложеният регламент съдържа разпоредби, които попадат в областите на компетентност на ЕЦБ, включително по-специално определянето и осъществяването на паричната политика съгласно член 127, параграф 2, първо тире и член 282, параграф 1 от Договора, пруденциалния надзор над кредитните институции съгласно член 127, параграф 6 от Договора и приноса за гладкото провеждане на следваните от компетентните органи политики, свързани със стабилността на финансовата система съгласно член 127, параграф 5 от Договора.
Управителният съвет прие настоящото становище съгласно член 17.5, изречение първо от Процедурния правилник на Европейската централна банка.
1.
Общи забележки
1.1
ЕЦБ приветства предложения регламент.
Постигането на целите, определени в Европейския зелен пакт и в Парижкото споразумение и залегнали в Регламент (ЕС) 2021/1119 на Европейския парламент и на Съвета (Европейски закон за климата) (2), изисква значителни инвестиции, съществена част от които ще е необходимо да дойдат от частния сектор (3).
Устойчивото финансиране може да играе важна роля в това отношение, като дава възможност на инвеститорите да идентифицират екологично устойчиви инвестиции и да адаптират портфейлите си в съответствие със собствените си предпочитания за устойчивостта.
Сред устойчивите финансови продукти зелените облигации представляват бързо разрастващ се и силно видим сегмент: допълнителен растеж на пазара на зелени облигации с голяма прозрачност има значителен потенциал да помогне да се запълни празнотата при устойчивите инвестиции и да се отговори на нарастващото търсене на екологични, социални или управленски инвеститори.
За тази цел се приветства наличието на ясна и надеждна публична уредба на зелените облигации.
1.2
В цялостния контекст на екологичните цели на Съюза, в случай че на равнището на Съюза или на държава членка бъдат приети публични политики, които благоприятстват зелените облигации и друг дълг, основан на устойчивостта, пред други видове емитиране на дълг, тях би бил необходим стандарт за европейски зелени облигации (наричан по-нататък „стандартът EuGB“), на който те да могат да се основават.
(1) COM(2021) 391 final.
(2) Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на регламенти (ЕО) No 401/2009 и (ЕС) 2018/1999 (Европейски закон за климата) (ОВ L 243, 9.7.2021 г., стр. 1).
(3) Виж също обяснителния меморандум към предложения регламент.